杜挺之新得和州將出京遺予薪芻豆
作者：梅堯臣
朝代：宋

paragraphs: 魯公馬病不可出，陶令言拙徒扣門。
舉家食粥焉用怪，但願漉酒巾常存。
長安侏儒勝方朔，水邊漂母哀王孫。
王孫功名立四極，方朔詼談干至尊。
我才不及三二子，摧藏自愧趨權閽。
前時永叔寄秉粟，一秋已免憂朝昏。
今君益之薪與菽，老馬病骨生精魂。
昨聞新拜歷陽守，王國久客虱處褌。
都水借船輕復淺，急趁寒汴流渾渾。
耳清眼明見野色，一聽江鶴醒若噴。
餘糧滯鈍不暇惜，均於朋契惟義惇。
設如河涸膠在步，縣邑亦足供雞豚。
却嗟我甑有時匱，莫與太倉黄鼠論。